Matfield terug by Bulle op Loftus | Netwerk24
Deur Cobus Claassen 29 Mei 2018 21:22
Victor Matfield is terug in Blou Bul-geledere.
Victor Matfield is terug by Loftus Versfeld. Foto: Gallo Images
Dié gunstelingseun van Loftus Versfeld sal Donderdag amptelik aangewys word as die nuwe hoofafrigter van die Loftus 200-klubspan.
Die voorste klubspelers in Pretoria sal uitgenooi word om vir dié span te speel.
Dit is Willem Strauss, wat in Maart die Blou Bulle Rugbyunie (BBRU) se nuwe president geword het nadat Gert Wessels uit die amp bedank het, se idee om die Loftus 200-span van weleer te laat herleef.
Loftus 200 het in die amateurdae as ’n Barbarians-span van Noord-Transvaal in uitnodigingswedstryde meegeding.
Die plan is dat die span later dié seisoen met ’n paar Curriebeker-spanne kragte meet.
Matfield sal die span onder hande neem en nog ’n voormalige Loftus-held, die gewese Bok-vleuel Akona Ndungane, sal die spanbestuurder wees.
Klubrugby lê Strauss na aan die hart en hy het kort ná sy aanstelling gesê daar is ’n gaping tussen die unie en oudspelers wat hy wil oorbrug.
Dit kom nadat Strauss verlede maand begin het met ’n inisiatief om van die Bulle vir oefensessies by plaaslike klubs in te span.
Matfield het verlede seisoen die Leeus in die Curriebeker-reeks as voorspeler-breier help afrig, maar dit was nie ’n heeltydse aanstelling nie.
Sy betrokkenheid by die Loftus 200-span word gesien as ’n geleentheid om hom by die Bulle se afrigtingstruktuur te betrek.
Daar is in 2015, toe Matfield as ’n speler en hulpafrigter gekontrakteer is, druk bespiegel dat hy by Frans Ludeke as die Bulle se hoofafrigter sou oorneem.
Die Bulle het toe egter op Nollis Marais as afrigter besluit. Hy is intussen weer deur John Mitchell vervang.
Die bekendstelling van die Loftus 200-span vind Donderdag plaas.
Meer oor: Loftus Versfeld | Victor Matfield | Afrigter